Diari Oficial de la Generalitat Valenciana


Sumari del DOGV 9755, del 29-12-2023 (2023/13532)

RESOLUCIÓ de 21 de desembre de 2023 de la Direcció General de Funció Pública, per la qual s'aprova el Pla anual d'avaluació per a l'ascens en el sistema de carrera professional de l'any 2024.
-----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9755

Data del DOGV
:   29-12-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/13498


Data del document
:   21-12-2023

Organisme emissor
:   Conselleria d'Hisenda, Economia i Administració Pública

Tipus de document
:   Resolució

Anàlisi jurídica

 Descriptors 

:   * Conselleria de Hacienda, Economía y Administración Pública
    * Conselleria d'Hisenda, Economia i Administració Pública
    * Conselleria de Justícia, Administració Pública, Reformes Democràtiques i Llibertats Públiques
    * funcionari
    * carrera professional
    * prima salarial
    * legislació
    * funció pública

RESOLUCIÓ de 21 de desembre de 2023 de la Direcció General de Funció Pública, per la qual s'aprova el Pla anual d'avaluació per a l'ascens en el sistema de carrera professional de l'any 2024. [2023/13394]  
El Decret 211/2018, del Consell, regula el sistema de carrera professional horitzontal i l'avaluació de l'exercici, del personal funcionari de l'Administració de la Generalitat (d'ara en avant Decret 211/2018).  
  
La Comissió d'Interpretació, Vigilància i Estudi del II Conveni Col·lectiu (CIVE), mitjançant l'Acord de data 21 de desembre de 2018, s'ha adherit al que s'estableix en el Decret 211/2018, així com les normes corresponents de desenvolupament d'aquest, incloent així al personal laboral de l'Administració de la Generalitat en l'àmbit d'aplicació del sistema de carrera professional horitzontal d'aquesta.  
La disposició transitòria setena del Decret 211/2018 estableix que l'Administració de la Generalitat implantarà progressivament el sistema de valoració dels mèrits previstos en aquest decret, i a aquest efecte, en l'últim trimestre de cada any, la direcció general competent en matèria de funció pública aprovarà un Pla anual d'avaluació, amb la negociació prèvia amb les organitzacions sindicals representades en la Taula Sectorial de Funció Púbica i CIVE, que desenvoluparà i implantarà, de manera gradual, les àrees de valoració previstes en els articles 11 i 12 o, si és el cas, l'element o elements a valorar d'aquestes, així com la puntuació mínima necessària per a poder accedir al GDP o DPCR superior fins a la implantació completa del sistema previst d'aquest decret.  
  
L'Ordre 2/2015, de 3 de desembre, de la Conselleria de Justícia, Administració Pública, Reformes Democràtiques i Llibertats Públiques, per la qual es desenvolupa el sistema d'avaluació de l'exercici, així com l'accés i el procediment de progressió dins del sistema de carrera professional horitzontal del personal empleat públic de l'Administració de la Generalitat, estableix en la disposició transitòria tercera que durant el període d'implantació progressiva del sistema d'avaluació de l'exercici, a què es refereix la disposició transitòria cinquena del Decret 186/2014, actualment la disposició transitòria setena del Decret 211/18, la puntuació mínima necessària per a poder accedir a un GDP o DPCR superior prevista en l'article 8.1 de l'esmentat Decret 211/2018, serà la que s'establisca en el Pla anual d'avaluació.  
  
En aplicació del que es disposa en les disposicions esmentades, per la present resolució s'aprova el Pla d'avaluació de l'any 2024 per a la progressió en el sistema de carrera professional horitzontal i es mantenen les mateixes àrees de valoració que es van establir per a l'any anterior i que regula les àrees de valoració, desenvolupament de coneixements i transferència de coneixements.  
En conseqüència amb l'anterior, en exercici de les competències atribuïdes pel Decret 211/2018, i havent sigut objecte de negociació amb les organitzacions sindicals representades en la Taula Sectorial de Funció Pública i CIVE en les reunions realitzades el dia 19 de desembre de 2023, resolc:  
  
Primer  
Aprovar el Pla anual d'avaluació per a la progressió en el sistema de carrera professional horitzontal de l'any 2024.  
  
Segon  
Les àrees que seran objecte de valoració per a l'any 2024 seran les següents:  
a) Per als subgrups A1 i A2 i el grup B, les àrees D (Desenvolupament de coneixements) i E (Transferència de coneixements), previstes en els apartats 4 i 5 de l'article 11 del Decret 211/2018.  
b) Per als subgrups C1 i C2 i agrupacions professionals funcionarials, l'àrea D (Desenvolupament i transferència de coneixements), prevista en l'apartat 4 de l'article 12 del Decret 211/2018.  
  
Tercer. Puntuació exigida per a la progressió en el sistema  
1. L'Ordre 2/2015, de 3 de desembre, de la Conselleria de Justícia, Administració Pública, Reformes Democràtiques i Llibertats Públiques, per la qual es desenvolupa el sistema d'avaluació de l'exercici, així com l'accés i el procediment de progressió dins del sistema de carrera professional horitzontal del personal empleat públic de l'Administració de la Generalitat, en els articles 11 i 12 estableix l'equivalència, en nombre d'hores, de la puntuació assignada a cadascuna de les àrees susceptibles de valoració previstes en l'apartat anterior.  
2. La puntuació exigible en les àrees esmentades en l'any 2024 per a accedir al següent GDP/DPCR serà la següent:  
2.1. Per al GDP/DPCR I i II en els subgrups A1 i A2 i el grup B, 20 punts.  
2.2. Per al GDP/DPCR III i IV en els subgrups A1 i A2 i el grup B, 22 punts.  
2.3. Per als subgrups C1 i C2 i agrupacions professionals funcionarials, 16 punts.  
3. Al temps de permanència necessari per a l'ascens de GDP/DPCR se li descomptarà el romanent reconegut a cada persona en la resolució d'enquadrament inicial en el sistema. Una vegada determinat el temps que falta per a poder ascendir de GDP/DPCR, la puntuació concreta exigible, de conformitat amb l'apartat anterior, haurà d'ajustar-se de manera proporcional al període esmentat.  
Les hores de formació rebudes o impartides durant el temps de romanent esmentat podran aplicar-se per a obtindre la puntuació necessària en cada cas, sempre que no hagen servit per a fer efectiu l'accés inicial al sistema.  
  
València, 21 de desembre de 2023.- El director general de Funció Pública: Javier Lorente Gual.